b'\n_START_ARTICLE_\nComuna Bicazu Ardelean, Neam\xc8\x9b\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen vestul jude\xc8\x9bului, pe cursul mediu al r\xc3\xa2ului Bicaz, acolo unde acesta prime\xc8\x99te apele afluen\xc8\x9bilor P\xc3\xa2r\xc3\xa2ul Jidanului (cu afluen\xc8\x9bii Bistra \xc8\x99i To\xc8\x99orog), Tico\xc8\x99, Floarea, Neagra \xc8\x99i Secul Mihlit. Este traversat de \xc8\x99oseaua na\xc8\x9bional\xc4\x83 DN12C, care leag\xc4\x83 Piatra Neam\xc8\x9b de Gheorgheni \xc8\x99i de Calea ferat\xc4\x83 industrial\xc4\x83 Bicaz\xe2\x80\x93Bicaz Chei.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Bicazu Ardelean se ridic\xc4\x83 la 4.473 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.229\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (98,91%). Pentru 0,94% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,63%), dar exist\xc4\x83 \xc8\x99i minorit\xc4\x83\xc8\x9bi de greco-catolici (1,09%) \xc8\x99i adventi\xc8\x99ti de ziua a \xc8\x99aptea (1,04%). Pentru 0,94% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, teritoriul comunei f\xc4\x83cea parte din Regatul Ungariei din Austro-Ungaria, \xc3\xaen cadrul c\xc4\x83reia era arondat\xc4\x83 districtului Gheorgheni al comitatului Ciuc; h\xc4\x83r\xc8\x9bile epocii consemneaz\xc4\x83 \xc3\xaen zona comunei satele Tikos, Bisztrapatak \xc8\x99i Alm\xc3\xa1smez\xc3\xb5. \xc3\x8en 1918, comuna a fost ocupat\xc4\x83 de armata Rom\xc3\xa2niei, stat care a revendicat Transilvania, iar \xc3\xaen 1920 trecerea la Rom\xc3\xa2nia a fost oficializat\xc4\x83 prin tratatul de la Trianon. Astfel, anuarul Socec din 1925 o consemneaz\xc4\x83 cu numele rom\xc3\xa2nesc de Bicaz, cu o popula\xc8\x9bie de 6994 de locuitori, \xc3\xaen plasa Tulghe\xc8\x99 a jude\xc8\x9bului Ciuc, aceast\xc4\x83 comun\xc4\x83 cuprinz\xc3\xa2nd \xc8\x99i teritoriul actualei comune Bicaz-Chei. Spre sf\xc3\xa2r\xc8\x99itul perioadei interbelice, cele dou\xc4\x83 comune s-au diferen\xc8\x9biat. Dup\xc4\x83 Dictatul de la Viena din 1940, comuna, \xc3\xaempreun\xc4\x83 cu restul Ardealului de Nord a apar\xc8\x9binut Ungariei p\xc3\xa2n\xc4\x83 \xc3\xaen 1944, c\xc3\xa2nd dup\xc4\x83 23 august a redevenit parte a Rom\xc3\xa2niei._NEWLINE_\xc3\x8en 1950, comuna Bicazu Ardelean a fost transferat\xc4\x83 raionului Piatra Neam\xc8\x9b din regiunea Bac\xc4\x83u. \xc3\x8en 1968, ea a trecut la jude\xc8\x9bul Neam\xc8\x9b.\n_START_SECTION_\nMonumente istorice\n_START_PARAGRAPH_\n\xc3\x8en comuna Bicazu Ardelean se afl\xc4\x83 biserica de lemn \xe2\x80\x9eSf\xc3\xa2ntul Dumitru\xe2\x80\x9d din satul Telec, monument istoric de arhitectur\xc4\x83 de interes na\xc8\x9bional, dat\xc3\xa2nd din 1829. \xc3\x8en rest, un singur alt obiectiv din comun\xc4\x83 este inclus \xc3\xaen lista monumentelor istorice din jude\xc8\x9bul Neam\xc8\x9b ca monument de interes local: biserica de lemn \xe2\x80\x9e\xc3\x8en\xc4\x83l\xc8\x9barea Sfintei Cruci\xe2\x80\x9d (secolele al XVIII-lea\xe2\x80\x93al XX-lea) din Telec.\n_START_SECTION_\nEconomie\n_START_PARAGRAPH_\n\xc3\x8en zona \xc8\x9aepe\xc8\x99eni exist\xc4\x83 o carier\xc4\x83 de marn\xc4\x83.'